section_heading: Razne tehnike toplinskih obrada
paragraph_text: Temperature faznih prijelaza za legure željeza kao i za čisto željezo označavamo sa slovom A i odgovarajućim indeksom: A<sub>1</sub> je oznaka za liniju temperature eutektoidne reakcije, A<sub>2</sub> za Curiejevu temperaturu (768&nbsp;°C), A<sub>3</sub> za temperature prijelaza alfa u gama kristale, A<sub>4</sub> za temperaturu prijelaza gama u delta kristale i A<sub>cm</sub> za temperaturu početka izlučivanja sekundarnog cementita. Kada bi hlađenje i grijanje mogli provesti beskonačno sporo navedene temperature bile bi jednake za oba procesa. Ako se temperatura mijenja praktičnom ili konačnom brzinom nastaje mjerljivo kašnjenje faznih prijelaza. To znači, da se čelik mora zagrijati na nešto višu temperaturu odnosno ohladiti na nešto nižu temperaturu od one koja odgovara ravnotežnoj temperaturi. Da bi se razlikovale temperature faznih prijelaza kod sporog (ali i nedovoljno sporog) hlađenja uz oznaku temperature fazne promjene dodaje se indeks r (npr. A<sub>r1</sub>), a kod sporog (ali i nedovoljno sporog) zagrijavanja indeks c (npr. A<sub>c1</sub>).